Illum, il-Kummissjoni Ewropea ddeċidiet li tirreġistra Inizjattiva taċ-Ċittadini Ewropej (IĊE) bit-titolu “Stop (((5G))) - Stay Connected but Protected” [“Waqqfu l-(((5G))) - Nibqgħu Konnessi imma Protetti”]. L-organizzaturi tal-inizjattiva jappellaw lill-Kummissjoni biex tipproponi leġiżlazzjoni biex tipproteġi aħjar il-forom kollha tal-ħajja minn xi riskji allegati ta' kampijiet elettromanjetiċi tal-frekwenza tar-radju u radjazzjoni tal-mikromewġ, biex tipproteġi kontra xi impatti ambjentali allegati oħra tal-5G u d-diġitalizzazzjoni relatata, u biex tiżgura protezzjoni effettiva, inkluż kontra ċ-ċiberkriminalità, ta' data personali pproċessata b'dawn il-forom ġodda ta' teknoloġija tal-komunikazzjoni. Id-deċiżjoni ta' reġistrazzjoni hija ta' natura legali u ma tippreġudikax il-konklużjonijiet legali u politiċi finali tal-Kummissjoni dwar din l-inizjattiva u l-azzjoni li biħsiebha tieħu, jekk ikun hemm, f'każ li l-inizjattiva tikseb l-appoġġ meħtieġ. Peress li l-IĊE tissodisfa l-kundizzjonijiet formali stabbiliti fil-leġiżlazzjoni rilevanti, il-Kummissjoni tqis li din l-IĊE hija legalment ammissibbli. Il-Kummissjoni ma analizzatx il-kontenut tal-proposti f'dan l-istadju. Ir-reġistrazzjoni ma timplikax li l-Kummissjoni b'xi mod tikkonferma l-korrettezza fattwali tal-kontenut tal-inizjattiva, li hija r-responsabbiltà unika tal-grupp ta' organizzaturi. Fil-fatt, għadd ta' stqarrijiet li saru f'din l-inizjattiva jmorru kontra l-evidenza xjentifika disponibbli għall-Kummissjoni, u għall-valutazzjonijiet li saru mill-Kummissjoni Internazzjonali għall-Protezzjoni mir-Radjazzjoni Mhux Jonizzanti (ICNIRP), il-korp b'mandat mill-Organizzazzjoni Dinjija tas-Saħħa biex jevalwa r-riskji għas-saħħa. Il-kontenut tal-inizjattiva jesprimi biss il-fehmiet tal-grupp ta' organizzaturi, u bl-ebda mod ma jista' jitqies li jirrifletti l-fehmiet tal-Kummissjoni. Il-Passi li Jmiss Wara r-reġistrazzjoni tal-lum, l-organizzaturi jistgħu jibdew il-proċess tal-ġbir tal-firem. Jekk l-IĊE tirċievi 1 miljun dikjarazzjoni ta' appoġġ fi żmien sena (1) mingħand tal-inqas seba' (7) Stati Membri differenti, il-Kummissjoni jkollha teżamina l-kontenut tagħha fid-dettall u tirreaġixxi. Il-Kummissjoni tista' tiddeċiedi li ssegwi din it-talba, jew le, u tagħżel x'tagħżel trid tispjega r-raġunament tagħha. Sfond L-Inizjattiva taċ-Ċittadini Ewropej ġiet introdotta bit-Trattat ta' Lisbona bħala għodda f'idejn iċ-ċittadini biex jistabbilixxu l-aġenda. Din tnediet uffiċjalment f'April 2012. Ladarba tiġi rreġistrata formalment, l-Inizjattiva taċ-Ċittadini Ewropej tippermetti li (1) miljun ċittadin minn tal-anqas seba' Stati Membri tal-UE jistiednu lill-Kummissjoni Ewropea sabiex tipproponi atti legali f'oqsma fejn għandha s-setgħa li taġixxi. Il-kundizzjonijiet ta' ammissibbiltà huma li: (1) l-azzjoni proposta ma tkunx taqa' manifestament barra mill-qafas tas-setgħat tal-Kummissjoni li tippreżenta proposta għal att legali, (2) ma tkunx manifestament abbużiva, frivola jew vessatorja u (3) ma tkunx tmur manifestament kontra l-valuri tal-Unjoni. Sa mill-bidu tal-IĊE, il-Kummissjoni rċeviet 109 talba biex tvara IĊE, li 84 minnhom kienu f'oqsma fejn il-Kummissjoni għandha s-setgħa li tipproponi leġiżlazzjoni u b'hekk ikkwalifikaw biex jiġu rreġistrati. Il-Kummissjoni tenfasizza li l-protezzjoni tas-saħħa pubblika hija ta' importanza kbira u titqies fl-inizjattivi kollha tagħha. Fir-rigward tal-limiti ta' espożizzjoni għall-kampi elettromanjetiċi, inkluż il-5G, b'mod partikolari, l-UE applikat approċċ prekawzjonarju billi rrakkomandat limiti massimi ta' espożizzjoni b'marġni wiesa' ta' sikurezza, abbażi ta' evidenza xjentifika aġġornata u riveduta b'mod kostanti. Dan ifisser li l-limiti ta' espożizzjoni tal-UE għall-pubbliku ġenerali huma dejjem mill-anqas 50 darbiet aktar baxxi minn dak li l-evidenza xjentifika internazzjonali tissuġġerixxi li għandhom xi effett fuq is-saħħa. Barra minn hekk, il-Kummissjoni Ewropea tibqa' impenjata li tuża evidenza xjentifika aġġornata għall-proposti ta' politika tagħha. F'Ġunju 2021, il-Kummissjoni tat mandat lill-Kumitat Xjentifiku dwar is-Saħħa, l-Ambjent u r-Riskji Emerġenti (SCHEER) biex jipprovdi opinjonijiet xjentifiċi dwar il-ħtieġa għal reviżjoni teknika tal-leġiżlazzjoni tal-UE fis-seħħ (jiġifieri l-annessi għar-Rakkomandazzjoni tal-Kunsill 1999/519/KE u d-Direttiva 2013/35/UE), b'mod partikolari fid-dawl tal-linji gwida aġġornati tal-Kummissjoni Internazzjonali dwar il-Protezzjoni mir-Radjazzjoni Mhux Jonizzanti (ICNIRP) tal-2020. Il-konsulenti xjentifiċi indipendenti se jevalwaw u jqisu, kif xieraq, l-evidenza kollha disponibbli. Għal Aktar Informazzjoni “Waqqfu l-(((5G))) - Nibqgħu Konnessi imma Protetti” Il-5G u l-kampi elettromanjetiċi Inizjattiva taċ-Ċittadini Ewropej – sit web Inizjattivi taċ-Ċittadini Ewropej li bħalissa qed jiġbru l-firem Il-Forum tal-Inizjattiva taċ-Ċittadini Ewropej Il-kampanja #EUTakeTheInitiative